[pic] | COMISIA COMUNITĂŢILOR EUROPENE |

Bruxelles, 21.8.2009

COM(2009) 434 final

COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

„eCall: Faza de implementare”

COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

„eCall: Faza de implementare”

1. INTRODUCERE

Decesele rutiere în UE 27 au scăzut cu peste 27% din 2001, de la publicarea Cărții albe a Comisiei privind politica europeană în domeniul transporturilor[1]. Programul european de acțiune în materie de siguranță rutieră[2] și inițiativa „Vehicule inteligente” [3] au avut un impact semnificativ asupra acestei evoluții pozitive și se estimează că vor continua să producă efecte benefice în sensul reducerii numărului de victime pe șosele.

Totuși, cu aproximativ 39 000 de decese și peste 1,7 milioane de răniți în 2008 pe drumurile europene, sunt necesare măsuri suplimentare. Se estimează că sistemul paneuropean de apeluri de urgență la bord „eCall” are potențialul de a salva aproximativ 2 500 de vieți anual în UE 27 după implementarea sa completă, de a reduce gravitatea rănirilor, de a realiza economii semnificative pentru societate în sectorul sănătății și de a diminua suferința umană[4].

Comisia a luat deja câteva măsuri pentru a sprijini implementarea paneuropeană a sistemului eCall, programat inițial să funcționeze pe scară largă în 2009. Aceasta a oferit sprijin unui grup de lucru reunind toate părțile interesate, care a ajuns la un acord cu privire la definirea unui serviciu interoperabil eCall care să funcționeze transfrontalier în Europa și a invitat toate părțile interesate, inclusiv statele membre și reprezentanții din domeniu, să semneze un memorandum de înțelegere prin care se angajează să conlucreze în vederea implementării sistemului eCall. Comisia a adoptat, de asemenea, două comunicări prin care definește planul de implementare și recomandă acțiuni care să fie întreprinse de părțile interesate[5]. Mai mult, Comisia a adoptat în decembrie 2008 Planul de acțiune pentru implementarea sistemelor de transport inteligente în Europa[6], sprijinul pentru implementarea sistemului eCall constituind una dintre acțiuni, și, în același timp, o propunere de directivă[7] privind sistemele de transport inteligente, care prevede un instrument juridic (și anume, un comitet de reglementare) care să impună statelor membre să întreprindă măsuri, mai ales în vederea „ introducerii armonizate a sistemului eCall paneuropean”.

Sistemul eCall se bucură de sprijin larg din partea tuturor celor interesați , inclusiv Parlamentul European, Consiliul, statele membre și publicul larg.

- Parlamentul European și-a exprimat în numeroase ocazii sprijinul integral pentru implementarea sistemului eCall și a invitat Comisia și statele membre să ia toate măsurile necesare pentru introducerea sa în mod armonizat în întreaga Europă[8].

- Consiliul Uniunii Europene a considerat prioritară definirea măsurilor necesare în vederea promovării introducerii armonizate a unui sistem eCall interoperabil în întreaga Uniune Europeană pe baza cooperării și a standardizării adecvate[9].

- Majoritatea statelor membre au semnat memorandumul de înțelegere privind sistemul eCall și sprijină implementarea acestuia.

- De asemenea, peste optzeci de organizații publice și private au semnat memorandumul de înțelegere, inclusiv reprezentații tuturor părților interesate din cadrul lanțului de valori.

Peste 70% din cetățenii care au participat la un sondaj Eurobarometru în Europa au afirmat că ar dori să aibă un sistem eCall instalat la bordul următorului lor autovehicul[10].

Cu toate acestea, progresele înregistrate au fost prea lente, iar implementarea sistemului eCall paneuropean este mult întârziată. Abordarea pe bază de voluntariat adoptată în comunicările anterioare și eforturile Comisiei de a standardiza sistemul eCall și de a colabora cu părțile interesate nu au fost suficiente. De aceea, este necesar să se întreprindă urgent măsuri suplimentare.

Prezenta comunicare urmărește să informeze instituțiile Uniunii Europene cu privire la progresele înregistrate și propune noi măsuri pentru demararea implementării efective a serviciului eCall în Europa. Măsurile, orientate către părțile interesate și Comisia Europeană însăși, includ opțiunea de a stabili un cadru de reglementare pentru implementarea sistemului eCall. Prin aceste măsuri, serviciul paneuropean de apeluri de urgență la bord va deveni realitate și se vor instala dispozitive eCall la bordul noilor vehicule omologate în Europa.

2. SISTEMUL PANEUROPEAN DE APELURI DE URGENță LA BORD: MODUL DE FUNCțIONARE

Peste 1,2 milioane de accidente impun intervenție medicală în Europa în fiecare an, și mult mai multe impun alte tipuri de asistență. După un accident, ocupanții vehiculului pot fi în stare de șoc, este posibil să nu știe exact unde se află, să nu poată comunica sau să nu poată utiliza un telefon mobil. În toate aceste cazuri, oriunde s-ar afla în Europa, eCall face diferența: acesta poate reduce drastic timpul de răspuns în caz de urgență , salvează vieți și diminuează gravitatea rănirilor. Atunci când va fi complet implementat în Europa, beneficiile socio-economice ale sistemului eCall vor fi enorme.4

eCall este un serviciu paneuropean care va funcționa în toate statele membre și în statele asociate acestei inițiative. Acesta va fi disponibil în toate vehiculele, indiferent de marcă, de țară și de locul în care se află vehiculul la un moment dat. eCall este unicul serviciu care asigură o acoperire paneuropeană : nu vor fi necesare acorduri speciale sau dispozitive suplimentare, eCall va funcționa atât acasă, cât și în locul unde vă petreceți vacanța sau unde călătoriți în interes de afaceri.

[pic]

Figura 1. eCall — Principii de funcționare

Atunci când are loc un accident grav, senzorii din interiorul vehiculului vor activa automat sistemul eCall. La activare, sistemul de la bordul vehiculului stabilește o conexiune vocală cu numărul 112 și, în același timp, emite un mesaj de urgență care trimite odată cu apelul vocal un set minim de date [ minimum set of data (MSD) ] inclusiv informații cheie legate de accident precum ora, locul accidentului, direcția de deplasare (pe baza datelor fiabile provenite de la sateliți precum EGNOS[11] și, din 2013, Galileo[12]) și descrierea vehiculului. eCall poate fi activat și manual.

Operatorul rețelei mobile [mobile network operator (MNO)] identifică apelul la numărul 112 ca fiind un apel eCall pe baza „stegulețului eCall” introdus de modulul de comunicare al vehiculului. MNO tratează apelul eCall ca pe orice alt apel la numărul 112 și îl direcționează către cel mai adecvat centru de răspuns în caz de urgență [Public Safety Answering Point (PSAP)][13], așa cum este definit de autoritățile publice. Operatorul PSAP va recepționa atât apelul vocal, cât și MSD.

Informațiile furnizate de MSD vor fi decodate și afișate pe monitorul operatorului PSAP. Locul unde se află vehiculul și direcția sa de deplasare pot fi indicate într-un sistem informatic geografic (Geographic Information System). În același timp, operatorul va putea să audă ce se întâmplă în vehicul și să vorbească cu ocupanții acestuia dacă este posibil. Acest lucru va ajuta operatorul să verifice ce tip de servicii de urgență sunt necesare la locul accidentului (ambulanță, pompieri, poliție), să alerteze rapid serviciile adecvate și să le transmită informațiile necesare.

Mai mult, operatorul va putea să informeze imediat centrele de monitorizare a traficului rutier că a avut loc un accident într-o anumită zonă, facilitând astfel informarea rapidă a altor participanți la trafic, prevenind accidentele secundare, contribuind la degajarea șoselei și la decongestionarea traficului.

3. RAPORT PRIVIND PROGRESELE ÎNREGISTRATE șI REZULTATELE OBțINUTE

3.1. Progrese în activitățile de standardizare

Comisia a solicitat Organizațiilor europene de standardizare (ETSI[14], CEN[15]) să elaboreze un proiect de standarde deschise pentru funcționarea sistemului eCall, pe baza recomandărilor formulate de comun acord de părțile interesate[16]. Comitetele tehnice ETSI-MSG[17], în colaborare cu 3GPP[18] au acceptat sarcina de elaborare a standardelor cu privire la transmisia eCall, iar CEN TC 278 WG 15[19] a celor cu privire la structura MSD și la cerințele de funcționare ale sistemelor. Principalele etape parcurse sunt următoarele:

- aprobarea de către CEN a structurii setului minim de date eCall (MSD). MSD include informații importante care să contribuie la direcționarea serviciilor adecvate către locul accidentului și la o intervenție mai rapidă. MSD permite operatorului PSAP să răspundă unul apel eCall chiar și în lipsa unui schimb vocal de replici.

- aprobarea de către 3GPP a discriminatorului eCall („stegulețul eCall”), inclus în versiunea 8 a specificațiilor tehnice pe care trebuie să le respecte sistemele de telecomunicații mobile. Acest discriminator va diferenția apelurile la numărul 112 efectuate de pe terminale mobile de apelurile eCall, precum și apelurile eCall manuale de cele activate automat.Acest lucru va permite statelor membre să elaboreze infrastructuri de recepționare a apelurilor eCall în așa fel încât să se integreze optim în infrastructura de răspuns în caz de urgență (și anume, centralizată/decentralizată, același PSAP care primește apelurile la 112 sau un PSAP diferit cu funcție de filtrare, organizație publică sau privată autorizată de autoritatea publică). Statele membre trebuie să informeze operatorii de rețele mobile care își desfășoară activitatea în țară cu privire la cel mai adecvat PSAP unde trebuie să direcționeze apelurile eCall.

- aprobarea de către ETSI-MSG și 3GPP a principalelor specificații tehnice care definesc protocoalele de transmitere a MSD de la vehicul la operatorul PSAP. Soluția reținută prevede ca datele să fie transmise prin intermediul unui modem in-band împreună cu apelul vocal. Este un standard deschis și nu vor exista taxe de licență pentru utilizarea modemului in-band pentru serviciul eCall.

- aprobarea de către CEN a cerințelor principale de funcționare pentru serviciul eCall paneuropean, care definesc principiile generale de funcționare și de operare. Se estimează că cerințele de funcționare vor fi completate cu protocoale de aplicare de nivel înalt până în toamna anului 2009.

Acest ansamblu de standarde va permite implementarea unui serviciu eCall armonizat, fiabil, interoperabil și continuu în Europa, cu condiția aplicării lor de către părțile interesate: producătorii de vehicule și echipamente, operatorii de rețele mobile și statele membre. Lista actualizată a standardelor poate fi consultată la adresa:http://ec.europa.eu/information_society/activities/esafety/ecallstandards/

3.2. Progrese referitoare la implicarea principalelor părți interesate

3.2.1. Negocierile cu industria auto

În 2008, Comisia Europeană a organizat negocieri cu reprezentanții asociațiilor de producători auto (ACEA, JAMA și KAMA[20]) pe tema introducerii voluntare a sistemului eCall pentru toate tipurile noi de vehicule omologate.

Producătorii auto (ACEA fiind una dintre primele semnatare ale memorandumului de înțelegere eCall) și-au confirmat angajamentul pentru implementarea sistemului eCall și au promis că vor propune eCall ca opțiune pentru noile vehicule omologate din anumite categorii[21] la trei de la aprobarea standardelor relevante (standardele de comunicare, MSD, cerințele de funcționare), cu condiția ca statele membre să își actualizeze infrastructurile PSAP pentru a trata apelurile eCall. De asemenea, producătorii auto au indicat faptul că echiparea standard din fabrică a tuturor vehiculelor cu sistemul eCall ar fi posibilă numai prin reglementare.

În plus, industria auto este în favoarea coexistenței sistemului paneuropean eCall și a soluțiilor brevetate de apel de urgență dezvoltate de unii producători. Industria auto este în mod egal interesată de utilizarea platformei eCall pentru a oferi servicii cu valoare adăugată în vederea stimulării propriilor afaceri.

3.2.2. Statele membre

Până în prezent, cincisprezece state membre au semnat memorandumul de înțelegere: Austria, Cipru, Estonia, Finlanda, Germania, Grecia, Italia, Lituania, Portugalia, Republica Cehă, Slovacia, Slovenia, Spania, Suedia și Țările de Jos. Alte trei țări europene au semnat, de asemenea: Elveția, Islanda, și Norvegia.

Alte state membre s-au declarat în favoarea inițiativei și și-au exprimat dorința de a semna memorandumul de înțelegere în scurt timp: Belgia, Bulgaria, Luxembourg, România, Polonia și Ungaria.

Motivele invocate de alte state membre care nu s-au angajat să implementeze sistemul eCall variază, însă sunt legate în principal de costurile de operare. Unele state membre nu doresc să investească în actualizarea PSAP-urilor pentru a primi apeluri eCall deoarece acest lucru poate crește sarcina fiscală pentru toți cetățenii, chiar și pentru cei care nu posedă un autovehicul. Totuși, sistemul eCall ar fi în beneficiul tuturor cetățenilor, inclusiv al celor care utilizează transportul public și al participanților la trafic vulnerabili. Deși este adevărat că actualizarea PSAP-urilor și a infrastructurii de intervenție nu se poate realiza fără costuri, implementarea sistemului eCall într-un stat membru și, în consecință, în întreaga Uniune Europeană, ar duce la semnificative economii de scară.

Deși unele state membre încă ezită, majoritatea sunt gata să continue implementarea sistemului eCall. Deoarece standardele principale există deja[22], statele membre ar trebui să demareze implementarea funcției eCall în cadrul infrastructurii lor de intervenție în caz de urgență. Pe lângă faptul că salvează vieți, acest lucru ar constitui un stimul pentru ca industria auto să înceapă instalarea sistemelor eCall la bordul vehiculelor și să realizeze economii de scară prin implementarea sa pe scară largă.

3.2.3. Operatorii de rețele mobile

Operatorii de comunicații mobile trebuie să trateze apelurile eCall în același mod ca și apelurile la numărul 112. Aceștia trebuie să activeze indicatorul eCall în rețelele lor, astfel încât să poată identifica și direcționa apelurile către cel mai adecvat PSAP definit de guvernele naționale.

GSM Europe , asociația care reprezintă operatorii de rețele mobile din Europa, a instituit un grup de lucru care se ocupă de elaborarea strategiilor de implementare a sistemului eCall în Europa, contribuie la eforturile de standardizare și participă la lucrările Platformei europene pentru implementarea sistemului eCall[23].

3.2.4. Serviciile de intervenție în caz de urgență

Statele membre trebuie să își modernizeze serviciile de intervenție în caz de urgență și infrastructura PSAP pentru a putea trata apelurile eCall și datele conținute în MSD.

Reprezentanții PSAP au participat activ la definirea specificațiilor serviciului eCall. Definiția finală a serviciului corespunde cu nevoile serviciilor de intervenție în caz de urgență.

Pentru țările cu o infrastructură PSAP modernă, capabilă să trateze informațiile de localizare a apelurilor din rețelele mobile la numărul 112 (E112), acest lucru nu va implica decât investiții minime. Pentru țările cu sisteme mai puțin dezvoltate, design-ul serviciului eCall, inclusiv a discriminatorului eCall, oferă diverse opțiuni, printre care elaborarea unei platforme intermediare. Totuși, perfecționarea infrastructurii PSAP constituie o investiție esențială pentru a salva vieți.

3.3. Sistemul eCall oferă posibilitatea de a introduce servicii cu valoare adăugată

Sistemul eCall se bazează pe componente tehnice (poziționare prin satelit, funcții de procesare și de comunicare) care formează, de asemenea, fundamentul mai multor aplicații la bordul vehiculelor, inclusiv al celor obligatorii, prevăzute de legislația existentă sau în curs de elaborare aplicabilă vehiculelor comerciale sau private, precum tahograful digital, sistemele de taxare rutieră electronică sau prevederile referitoare la transportul de mărfuri periculoase și de animale vii.

O raționalizare și integrare a tuturor acestor aplicații în cadrul unei arhitecturi coerente de sistem deschis ar putea avea drept rezultat o eficiență și o ușurință în utilizare sporite, costuri mai reduse și extensibilitate îmbunătățită, permițând integrarea ulterioară a unor aplicații viitoare noi sau actualizate. O astfel de abordare modulară va permite cu ușurință integrarea cu costuri reduse a funcțiilor și aplicațiilor care privesc siguranța rutieră, mobilitatea personală, suportul logistic sau accesul la informații multimodale. Definirea conceptului de „platformă deschisă la bordul vehiculului” face parte din Planul de acțiune pentru implementarea sistemelor de transport inteligente, iar introducerea sistemului eCall pe baza acestui concept va contribui în mod favorabil la promovarea sa.

Industria auto, cea a telecomunicațiilor și furnizorii de servicii vor obține avantaje în urma apariției de noi servicii bazate pe introducerea platformei telematice eCall la bordul tuturor vehiculelor, lucru foarte util în perioade de criză.

Operatorii rutieri vor beneficia de pe urma unui serviciu de gestionare a incidentelor mai eficient, datorită raportării imediate a acestora prin intermediul serviciului eCall.

Serviciile de intervenție în caz de urgență vor beneficia de o descriere a vehiculului inclusă în MSD. Această descriere va oferi informații cu privire la structura exactă a vehiculului, reducând considerabil timpul de intervenție pentru descarcerarea ocupanților și contribuind la evitarea posibilelor accidente (de exemplu, prin cunoașterea exactă a poziției acumulatorilor vehiculului sau a sistemelor pirotehnice)[24].

Mai mult, se estimează că se vor elabora echipamente pentru montare post-comercializare care să asigure serviciul eCall pentru modelele de vehicule deja prezente pe piață. Aceste sisteme destinate montării post-comercializare trebuie să corespundă cerințelor operaționale standard pentru sistemul eCall paneuropean.

3.4. Coexistența sistemului eCall paneuropean și a serviciilor eCall brevetate

Diferiți producători de automobile și furnizori de servicii oferă în Europa și în întreaga lume sisteme de apel de urgență la bordul vehiculului (precum Volvo OnCall, GM OnStar, PSA, Fiat, BMW). Acestea sunt de obicei oferite în pachete, împreună cu alte servicii, cum ar fi asistență în caz de defecțiune, telefonie mobilă la bord, navigare dinamică etc. Apelurile de urgență sunt recepționate de centre private de preluare a apelurilor care direcționează apelul și datele legate de accident către PSAP-uri în cazul unei situații de urgență. Fiecare producător trebuie să încheie un acord cu autoritățile PSAP din fiecare țară în care dorește să ofere serviciul.

Deși aceste servicii, introduse cu mai mult de 10 ani în urmă, și-au demonstrat utilitatea și au confirmat beneficiile pe care le poate avea sistemul eCall, rata lor de penetrare pe piața din Europa rămâne redusă (mai puțin de 0,4% din numărul de vehicule). Serviciul este oferit în mod obișnuit numai pentru automobilele de lux și nu acoperă toate țările din Europa.

În statele membre în care există acorduri de preluare a apelurilor eCall provenite din sisteme brevetate cu o calitate a serviciului similară sistemului eCall paneuropean, producătorul auto este liber să aleagă tipul de sistem pe care îl oferă (sistemul eCall paneuropean sau serviciul eCall brevetat). În acest scop, CEN elaborează cerințe de funcționare standard pentru servicii eCall oferite de terțe părți (TPS-eCall). În alte state membre, producătorii auto trebuie să implementeze sistemul eCall paneuropean. În cazul în care cumpărătorul vehiculului nu optează pentru soluția eCall brevetată, producătorul auto trebuie să echipeze vehiculul cu sistemul eCall paneuropean.

Indiferent de soluția aleasă de producătorul auto, un serviciu de apeluri de urgență la bord, care să asigure o legătură vocală și cel puțin transmiterea MSD eCall, trebuie să fie furnizat în mod similar în toate statele membre UE.

Atunci când serviciul eCall va fi complet implementat în întreaga Europă, furnizorii de servicii eCall brevetate pot opta, de asemenea, pentru utilizarea sistemului eCall paneuropean, ceea ce înseamnă că apelurile de urgență de la bordul vehiculelor vor fi direcționate către numărul 112, în timp ce toate celelalte servicii oferite vor rămâne intacte.

4. RECOMANDăRI

4.1. Necesitatea unor acțiuni suplimentare

Inițial, se dorea implementarea sistemului eCall în 2009. Totuși, progresele înregistrate au fost prea lente, iar implementarea a fost mult întârziată , în pofida disponibilității standardelor și a bunăvoinței majorității părților interesate.

O obstacol major în calea implementării sistemului eCall a fost necesitatea unei acțiuni simultane din partea tuturor părților interesate, respectiv a industriei auto, a operatorilor de telecomunicații mobile, a serviciilor de intervenție în caz de urgență și a statelor membre, fiecare trebuind să implementeze o parte a serviciului. Pentru a găsi o soluție de ieșire din impas, Comisia analizează trei opțiuni politice posibile: (1) lipsa intervenției, lăsând introducerea sistemului la latitudinea forțelor pieței; (2) sprijinirea introducerii voluntare de către industrie sau (3) impunerea obligativității introducerii prin intermediul măsurilor de reglementare.

(1) În ceea ce privește opțiunea de a nu interveni, serviciile brevetate de apeluri de urgență la bord și-au demonstrat avantajele, dar intrarea lor pe piață este foarte lentă, limitată mai ales la autoturismele de înaltă performanță și doar la anumite țări europene. În plus, serviciile de intervenție în caz de urgență vor trebui să stabilească legături cu diversele servicii brevetate, complicând și mai mult funcționarea serviciului. Evident, având în vedere miza (salvarea unor vieți), această opțiune nu este acceptabilă.

(2) Abordarea voluntară ar duce la introducerea serviciului eCall în Europa, dar aceasta ar fi prea lentă. Angajamentul industriei de a oferi opțional serviciul eCall pentru toate vehiculele din anumite categorii este un pas înainte și, în timp, ar spori rata de penetrare a serviciului, cu condiția ca serviciile de intervenție în caz de urgență să fie îmbunătățite. Totuși, prin oferirea sistemului eCall doar în mod opțional nu s-ar realiza aceleași economii de scară, ceea ce ar duce la creșterea prețului sistemului, reducând cererea, rata de penetrare și, prin urmare, beneficiile acestuia.

(3) Abordarea bazată pe reglementare ar presupune instalarea sistemului eCall ca dotare standard în toate autovehiculele noi produse în Europa, începând cu anumite categorii21 în timpul unei perioade de tranziție și ar oferi un cadru pentru tratarea apelurilor eCall în rețelele de telecomunicații și PSAP în temeiul reglementărilor existente. Această abordare ar pune sistemul eCall la dispoziția tuturor cetățenilor europeni, accelerând adoptarea sa și deblocând întregul potențial al sistemului de a salva vieți și de a atenua gravitatea rănirilor. Mai mult decât atât, certitudinea creată prin abordarea bazată pe reglementare va duce, probabil, la accelerarea introducerii sistemelor eCall de către producătorii auto, încurajând astfel introducerea serviciului chiar înainte ca acesta să devină obligatoriu și stimulând, în același timp, piața europeană a serviciilor telematice.

4.2. Acțiunea propusă

Măsurile propuse în cele ce urmează au drept scop implementarea efectivă a serviciului eCall paneuropean în Europa. Părțile interesate trebuie să întreprindă următoarele acțiuni:

1. Comisia, statele membre și toate celelalte părți interesate vor sprijini în mod activ activitatea Platformei europene de implementare a sistemului eCall (EeIP)23 și a grupurilor sale de lucru pentru a asigura elaborarea în timp util a tuturor definițiilor, orientărilor și bunelor practici pentru implementarea eficace și armonizată a serviciului eCall în Europa.

2. Comisia, împreună cu statele membre și alte părți interesate, va lansa campanii coordonate de sensibilizare pentru a spori gradul de înțelegere a sistemului și a stimula cererea.

3. Statele membre, organizațiile PSAP, industria auto și cea a telecomunicațiilor, împreună cu alte părți interesate, vor desfășura proiecte pilot pre-implementare, ținând cont de standardele în curs de aprobare. Prin intermediul Programului pentru competitivitate și inovare (PCI), Comisia poate oferi finanțare pentru a sprijini aceste proiecte pilot.

Scopul final este acela de a pune pe deplin în funcțiune serviciul paneuropean eCall, transformându-l în dotare standard pentru toate vehiculele noi omologate din Europa. Comisia va monitoriza eficacitatea abordării voluntare descrise mai sus. Dacă nu se realizează progrese semnificative până la sfârșitul anului 2009, atât din punctul de vedere al disponibilității dispozitivului eCall în autoturisme, cât și din punctul de vedere al investițiilor necesare în infrastructura PSAP, Comisia va planifica aplicarea în 2010 a următoarelor măsuri de reglementare:

4. O recomandare adresată statelor membre, vizând Operatorii rețelelor mobile, privind direcționarea apelurilor eCall, incluzând MSD, dinspre sistemele de la bordul vehiculelor spre PSAP. Orientările vor fi bazate pe numărul de urgență unic european îmbunătățit cu posibilitatea de localizare (E112)[25] și pe setul de standarde legate de transmiterea apelurilor eCall.

5. O propunere de regulament, în temeiul legislației privind vehiculele omologate [26] pentru introducerea obligatorie a părții de la bord a serviciului eCall în noile vehicule omologate din Europa, începând cu anumite categorii,21 pe baza cerințelor de funcționare aprobate de organizațiile europene de standardizare.

6. Evaluarea unei eventuale măsuri de reglementare pentru îmbunătățirea necesară a infrastructurii PSAP, esențială pentru recepționarea și tratarea adecvată a apelurilor eCall, în cadrul propunerii de directivă privind implementarea sistemelor de transport inteligente în Europa5. Regulamentul rezultat, care ar impune statelor membre să întreprindă acțiunile necesare pentru implementarea sistemului eCall, ar fi bazat pe recomandările Platformei europene de implementare a sistemului eCall (EeIP).

5. CONCLUZII

Sistemul eCall a fost identificat ca unul dintre cele mai eficiente și economice sisteme de transport inteligente pentru siguranța rutieră care poate fi implementat într-un timp scurt. Tehnologia este dezvoltată, iar organizațiile europene de standardizare au elaborat standardele necesare pentru a garanta funcționarea fiabilă și interoperabilă a serviciului eCall în întreaga Europă. Cetățenii recunosc valoarea sistemului și își doresc ca viitorul lor autoturism să fie dotat cu un sistem eCall la un preț accesibil. Parlamentul European și cele mai multe state membre s-au angajat să acorde întregul sprijin serviciului eCall. Părțile interesate și-au unit forțele în cadrul Platformei europene de implementare a sistemului eCall (EeIP) pentru a asigura implementarea armonizată și în scurt timp a serviciului în Europa.

A sosit momentul să începem implementarea sistemelor în vehicule, rețelele de comunicații mobile și infrastructurile de servicii de intervenție în caz de urgență. În prezenta comunicare, Comisia propune măsuri pentru accelerarea introducerii sistemului eCall ca parte a dotării tuturor vehiculelor noi din Europa. Salvarea a 2500 de vieți pe an și reducerea suferinței a mii de familii nu mai trebuie amânate. Dacă abordarea voluntară nu duce la îndeplinirea obiectivului de a introduce serviciul eCall în Europa, Comisia va analiza oportunitatea introducerii în 2010 a unor noi măsuri de reglementare prin care să transforme sistemul eCall într-o dotare standard a tuturor vehiculelor noi omologate din Europa pentru a reduce costul sistemului și pentru a asigura implementarea lui în toate țările europene.

[1] COM(2001) 370 – „Cartea Albă privind politica europeană în domeniul transporturilor pentru 2010: momentul luării deciziilor”.

[2] COM(2003) 311 – „Programul european de acțiune în materie de siguranță rutieră destinat să reducă la jumătate numărul victimelor accidentelor rutiere în Uniunea Europeană până în anul 2010: O responsabilitate comună”.

[3] COM(2006) 59 – Inițiativa „Vehicule inteligente” - „Sensibilizarea la TIC pentru vehicule mai inteligente, mai sigure și mai nepoluante”. COM(2007) 541 – „Pentru o mobilitate mai sigură, mai curată și mai eficientă în Europa: primul raport privind inițiativa „Vehicule inteligente”.

[4] A se vedea studiile publicate la adresa www.esafetysupport.info/en/ecall_toolbox/related_studies/.

[5] COM(2005)431 – „Sistemul eCall pentru toți cetățenii” COM(2006)723 – „Sistemul eCall din nou pe agenda de lucru”

[6] COM (2008) 886 – „Plan de acțiune pentru implementarea sistemelor de transport inteligente în Europa”

[7] COM (2008) 887 – Propunere de „Directivă de instituire a cadrului pentru implementarea sistemelor de transport inteligente în domeniul transportului rutier și pentru interfețele cu alte moduri de transport”

[8] Rezoluțiile Parlamentului European A6-0072/2006 din 27 aprilie 2006, A6-0169/2008 din 6.5.2008, 2008/2216(INI) din 20.1.2009.

[9] Concluziile Consiliului privind Comunicarea Comisie Europene „Plan de acțiune pentru implementarea sistemelor de transport inteligente în Europa” din 31.3.2009.

[10] Eurobarometru 267 privind utilizarea sistemelor inteligente la bordul vehiculelor.

[11] European Geostationary Navigation Overlay System- Sistemul european geostaționar mixt de navigare Acesta sporește fiabilitatea și precizia semnalelor GNSS (Global Navigation Satellite System).

[12] GNSS european care va fi funcțional începând din 2013.

[13] PSAP: locul fizic unde se primesc inițial apelurile de urgență în responsabilitatea unei autorități publice sau a unei organizații private autorizate de guvern. Cel mai adecvat PSAP este cel definit în prealabil de autorități pentru acoperirea apelurilor de urgență într-o anumită zonă sau pentru apeluri de urgență de un anumit tip (de exemplu, apeluri eCall).

[14] Institutul European de Standardizare în Telecomunicații (European Telecommunications Standardisation Institute).

[15] Comitetul European de Standardizare (European Committee for Standardisation).

[16] eCall Driving Group: Recomandări finale pentru introducerea sistemului eCall paneuropean.

[17] ETSI Mobile Service Group.

[18] 3rd Generation Partnership Project.

[19] Technical Committee 278 on Road transport and traffic telematics. Working Group 15 on eSafety.

[20] ACEA, JAMA, KAMA: Asociația producătorilor auto din Europa, Japonia și respectiv Coreea.

[21] Sistemul eCall va fi introdus inițial pentru vehiculele de pasageri și vehiculele comerciale ușoare (categoriile M1 și N1) pentru care există mecanisme adecvate de activare și ulterior pentru alte categorii de vehicule.

[22] A se vedea http://ec.europa.eu/information_society/activities/esafety/ecallstandards/

[23] Această platformă reprezintă organismul de coordonare care reunește reprezentanți ai tuturor asociațiilor părților interesate și ai platformelor naționale. Aceasta are ca obiectiv orientarea, coordonarea și monitorizare progreselor în implementarea serviciului eCall în întreaga Europă pentru a garanta introducerea sa eficientă, armonizată și în timp util. A se vedea http://www.esafetysupport.org/en/ecall_toolbox/ecall_implementation_platform/

[24] A se vedea studiul de accidentologie al ADAC cu privire la fișele de intervenție www.adac.de/rettungskarte

[25] Directiva 2002/22/CE din 7 martie 2002, directiva privind serviciul universal și Recomandarea Comisiei 2003/558/CE din 25 iulie 2003 privind prelucrarea informațiilor referitoare la localizarea apelantului în rețelele de comunicații electronice pentru serviciile de apel de urgență cu posibilitatea identificării locației.

[26] Directiva 2007/46/CE de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective.